Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2022/C 223/07)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„Aceite Campo de Calatrava“

ELi nr: PDO-ES-0642-AM01 – 10.1.2022

KPN (X) KGT ( )

1. Nimetus

„Aceite Campo de Calatrava“

2. Liikmesriik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab

Väärisoliiviõli, mis on valmistatud kas üksnes hariliku õlipuu (Olea europaea L.) sordi „Cornicabra“ või „Picual“ oliividest või millele on lisatud võimalike teiste tunnustatud sortidena „Arbosana“, „Hojiblanca“, „Arbequina“, „Koroneiki“ ja „Lecciana“ õli osakaalus, mis ei ületa 15 %, mis on saadud mehaaniliste või muude füüsikaliste menetluste teel, mis ei muuda õli omadusi ning mis säilitavad õli valmistamiseks kasutatud oliivide maitse, aroomi ja omadused.

Oliivid korjatakse otse õlipuult siis, kui nende küpsusaste on 3–6.

Kaitstud päritolunimetusega väärisoliiviõli „Aceite Campo De Calatrava“ lubatud maksimumnäitajad:

oleiinhappe miinimumtase: 70 %;

happesus: ei ületa 0,5°;

peroksiidarv: ei ületa 15 meq O2/kg;

K232: maksimaalselt 2;

K270: ei ületa 0,15 °;

organoleptiline hindamine:

veamediaan: Md = 0;

puuviljalisuse mediaan: Mf > 3.

Organoleptilisest seisukohast väljendavad õlid iga lisatud sordi panust, edastades meeltega tajutavaid tervikliku puuviljalisuse ja selgesti eristatava intensiivsusega omadusi. See tähendab, et Campo de Calatrava piirkonna õlide puuviljalisuse mediaan peab olema vähemalt 3. Mõru ja vürtsikas maitse peavad olema eristatavad ja tasakaalustatud, intensiivsuse määraga, mis on vahemikus 3–6 ega erine puuviljalisuse mediaanist rohkem kui 2 punkti võrra.

Kõigi Campo de Calatrava piirkonnas toodetud väärisoliiviõlide ühine tunnus on tajutav roheliste oliivide ja teiste värskete viljade maitse. Vähemalt need positiivsed omadused peavad olemas olema.

Campo de Calatrava piirkonna õlide rasvhapetes on oleiinisisaldus 79,64 %. Teistes õlitootmispiirkondades (Uceda, Cultivo del Olivo) on see näitaja vahemikus 56,9–78,4 %. Lubatud miinimumsisaldus on 70 %.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

—

3.6. Erieeskirjad viilutamise, riivimise, pakendamise jm kohta

Toote iseloomulike omaduste säilitamiseks tootmisprotsessi kõikides etappides ja kaitstud päritolunimetusega hõlmatud õlide kvaliteedi tagamiseks peab õli pakendamine toimuma määratletud geograafilises piirkonnas. See annab kontrolliasutustele täieliku kontrolli tootmise üle ning tagab, et toote käitlemise viimased etapid teostavad piirkonna kogenud tootjad. Need on tootjad, kes teavad kõige paremini, kuidas neid õlisid mõjutavad mitmesugused pakendamisprotsessid nagu dekanteerimise kestus ja liik, filtreerimismeetodid ja materjalid (filtrid, mis on tehtud tekstiilist, kiududest, paberist, tselluloosist, mullast, perliidist ja diatomeemudast), pakendamistemperatuurid, ning kuidas õli reageerib külmale ja ladustamisele. Lõppeesmärk on toote iseloomulike omaduste säilitamine. Nõuetekohane filtreerimine tagab toote nõuetekohase müügi tarbijatele ning säilitamistingimuste jätkuva optimaalsuse. Filtreerimisega kõrvaldatakse lahustunud tahkised ja niiskus, mis muidu tooksid kaasa ebaõiged kulinaarsed võtted ning lisaainete olemasolust põhjustatud süsivesikute ja valkude anaeroobse käärimise.

Pakendamisrajatistes peavad olema eraldi süsteemid, et kaitstud päritolunimetusega õlisid saaks pakendada teistest õlidest eraldi.

Samuti peavad seal olema tüübikinnitusega süsteemid õlide mõõtmiseks.

Õli tuleb pakendada klaasist, polüetüleentereftalaadist (PET), kaetud metallist, tetrapakendist (Tetra-Brik) või paagutatud keraamilistesse mahutitesse.

3.7. Erieeskirjad märgistamise kohta

Õlimahutite märgistusel peab lisaks müüginimetusele olema ka kaitstud päritolunimetuse logo, millel on sõnad „Denominación de Origen Protegida (või D.O.P.)“„Aceite Campo de Calatrava“ [Kaitstud päritolunimetus (või PDO) „Aceite Campo de Calatrava“].

Tarbijatele tarnitavatel kaitstud päritolunimetusega õli mahutitel peab lisaks põhietiketile olema sertifitseerimismärgis, millele on märgitud kaitstud päritolunimetus. Kontrolliasutus peab sertifitseerimismärgiseid nummerdama, välja andma ja kontrollima viisil, mis tagab, et nende taaskasutamine ei ole võimalik. Nummerdatud märgistest, mis kontrolliasutus on tootjatele väljastanud, piisab üksnes sertifitseeritud ja registreeritud oliiviõli koguse pakendamiseks.

Märgistus peab vastama üldistele märgistamiseeskirjadele.

4. Geograafilise piirkonna täpne määratlus

Tootmis-, töötlemis- ja pakendamispiirkond asub Castile-La Mancha lõunaosas, hõlmates Ciudad Real provintsi keskosa ning moodustades täielikult homogeense morfoloogilise, geograafilise ja ajaloolise üksuse, kuhu kuuluvad haldusüksused Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos ja Villar del Pozo.

5. Seos geograafilise piirkonnaga

5.1. Geograafilise piirkonna eripära

Campo de Calatrava asub Pürenee poolsaare keskplatoo (keskmine kõrgus rohkem kui 600 m) lõunaosas.

Sagedased kõrgrõhkkonnad ja kontinentaalsest asukohast tingitud mõju on kliima seisukohast olulised tegurid. Tekkivad antitsüklonid põhjustavad talvel väga madalaid ja suvel väga kõrgeid temperatuure.

Sademeid ei ole eriti palju, kuna piirkond asub väljaspool edelast või Gibraltari väinast saabuvate ja kõige enam vihmasadusid põhjustavate frontide ja madalrõhkkondade liikumisteed. Sademete hulk ületab Campo de Calatravas piirkonnas harva 500 mm.

Muld on leeliseline ja keskmise sügavusega.

Piirkonna vulkaaniline aines on leeliseline. Pinnase leeliselisus on veel üks eripära, mis eristab piirkonda teistest õlitootmispiirkondadest ja mõjutab konkreetsete õlisortide omadusi.

Campo de Calatrava piirkonna muldade tume värvus neelab suurema hulga päikesekiirgust, mis tingib mulla kõrgema temperatuuri ning mullad, mis agronoomilisest seisukohast lähtudes võimaldavad varajast oliivisaaki.

5.2. Toote eripära

Toote „Aceite Campo de Calatrava“ omadused peavad olema järgmised:

— vähemalt 85 % õlist peab olema saadud sortidest „Cornicabra“ ja/või „Picual“, ja vajaduse korral on ülejäänud 15 % õlist sortidest „Arbosana“, „Hojiblanca“, „Arbequina“, „Koroneiki“ ja „Lecciana“;

— suur oleiinhappesisaldus, mis nende õlide puhul on vähemalt 70 %;

— minimaalselt on nõutav, et puuviljalisuse mediaan oleks suurem kui 3, ning tajutav peab olema roheliste oliivide ja teiste värskete viljade maitse;

— organoleptiline profiil peab olema ümar, ilmeka mõru ja vürtsika maitsenoodiga, mille intensiivsus on vahemikus 3–6 ega erine puuviljalisuse mediaanist rohkem kui 2 punkti võrra.

— Kõnealune õli erineb muudest kaitstud päritolunimetusega õlidest selle poolest, et toote valmistamiseks on kasutatud peamiselt sorte „Cornicabra“ ja/või „Picual“.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Keskmise sügavusega lubjarikkad mullad, vulkaaniline aines, madal veetase, sademete vähene hulk, soojad suved, pikad talvised külmaperioodid ja muldade varajane soojenemine kujundavad peaaegu kuiva ökosüsteemi, milles sordid „Cornicabra“ ja „Picual“ on tänu looduslikule valikule keskkonnaga täielikult kohanenud ning on võimalik valmistada lõpptoodet, mis erineb muudes oliiviõli tootmispiirkondades toodetavast õlist. Piirkonna mulla- ja kliimatingimused tingivad õlide rasvhapete suurema oleiinisisalduse (Civantos, 1999), mille miinimumtase on 70 %, võimaldades toota õlisid, mis on oksüdatsioonile vastupidavamad.

Kuivad, leeliselised mullad ja sademete vähene hulk tingivad Campo de Calatrava oliiviõli puuviljalise, vähemalt 3punktilise organoleptilise profiili, milles on tajutav oliivide ja teiste värskete viljade maitse.

Oliivide küpsemisperioodi sademete vähesest hulgast tingitud veepuudus annab viljadele eristatava ja tasakaalustatud mõru ja vürtsika maitse, mille intensiivsus on vahemikus 3–6 ega erine puuviljalisuse mediaanist rohkem kui 2 punkti võrra.

Viide tootespetsifikaadi avaldamisele

http://pagina.jccm.es/agricul/paginas/comercial-industrial/consejos_new/pliegos/PC_AM01_AceiteCC.pdf

(1) ELT L 179, 19.6.2014, lk 17.